CELEX: 52020PC0812
Language: da
Date: 2020-12-17
Title: Forslag til RÅDETS GENNEMFØRELSESAFGØRELSE om bemyndigelse af Republikken Litauen til at anvende en foranstaltning, der fraviger artikel 287 i direktiv 2006/112/EF om det fælles merværdiafgiftssystem

EUROPA-KOMMISSIONEN
            Bruxelles, den 17.12.2020
            COM(2020) 812 final
            2020/0356(NLE)
            Forslag til
            RÅDETS GENNEMFØRELSESAFGØRELSE
            om bemyndigelse af Republikken Litauen til at anvende en foranstaltning, der fraviger artikel 287 i direktiv 2006/112/EF om det fælles merværdiafgiftssystem
            
               
         
         
            
               BEGRUNDELSE
            
            
               I henhold til artikel 395, stk. 1, i direktiv 2006/112/EF af 28. november 2006 om det fælles merværdiafgiftssystem
                  1
                ("momsdirektivet") kan Rådet med enstemmighed på forslag af Kommissionen give en medlemsstat tilladelse til at indføre særlige foranstaltninger, der fraviger bestemmelserne i nævnte direktiv, for at forenkle momsopkrævningen eller for at undgå visse former for momsunddragelse eller momsundgåelse.
            
            
               Ved brev registreret i Kommissionen den 18. juni 2020 anmodede Litauen om tilladelse til at anvende en foranstaltning fra den 1. januar 2021, der fraviger artikel 287 i momsdirektivet, og som giver Republikken Litauen mulighed for at momsfritage afgiftspligtige personer, hvis årlige omsætning ikke overstiger 55 000 EUR. I overensstemmelse med momsdirektivets artikel 395, stk. 2, underrettede Kommissionen ved brev af 10. august 2020 og 11. august 2020 de øvrige medlemsstater om Republikken Litauens anmodning. Ved brev af 12. august 2020 meddelte Kommissionen Republikken Litauen, at den rådede over alle nødvendige oplysninger for at kunne vurdere anmodningen.
            
            
               1.BAGGRUND FOR FORSLAGET
            
            
               •Forslagets begrundelse og formål
            
            
               Det følger af momsdirektivets afsnit XII, kapitel 1, at medlemsstaterne har mulighed for at anvende særordninger for små virksomheder, herunder mulighed for at indrømme momsfritagelse til afgiftspligtige personer med en årlig omsætning under et vist beløb. Momsfritagelsen indebærer, at en afgiftspligtig person ikke skal opkræve moms af leveringer og følgelig heller ikke kan fradrage indgående moms.
            
            
               I henhold til momsdirektivets artikel 287, nr. 11), kan Litauen indrømme momsfritagelse til afgiftspligtige personer med en årlig omsætning, der højst er lig med modværdien i national valuta af 29 000 EUR beregnet på grundlag af kursen på dagen for landets tiltrædelse. Republikken Litauen indførte euroen den 1. januar 2015.
            
            
               
                  Ved at hæve tærsklen for momsregistrering af afgiftspligtige personer fra 45 000 EUR til 55 000 EUR forventes det, at foranstaltningen væsentligt vil mindske den administrative byrde for virksomheder, der kan omfattes af ordningen, og især for mikrovirksomheder, idet de fritages for momsforpligtelserne under den almindelige momsordning, f.eks. at føre momsregnskab eller indgive momsangivelser. 
               
            
            
               Desuden reduceres skattemyndighedernes arbejdsbyrde.
            
            
               Ifølge de litauiske myndigheder er der udarbejdet en analyse af tre faktorer. Den første faktor, der tager hensyn til personer, der registreres som momspligtige, viser, at antallet af momspligtige i Republikken Litauen har været konstant stigende siden 2017, og at langt størstedelen (ca. 90 %) af de personer, der registreres som momspligtige og indbetaler moms til statsbudgettet, er personer, der har valgt frivillig registrering. 
            
            
               
                  Den anden faktor vedrører den indvirkning, det vil få på statens budgetindtægter, at forhøje omsætningstærsklen fra 45 000 EUR til 55 000 EUR. Ifølge skøn fra de litauiske myndigheder vil denne forhøjelse medføre et yderligere årligt fald i momsindtægterne på 6,4 mio. EUR. På nuværende tidspunkt beløber den moms, der ikke opkræves under henvisning til tærsklen på 45 000 EUR, sig til 13,2 mio. EUR om året (med en minimumstærskel på 29 000 EUR). Til sammenligning beløb de samlede momsindtægter sig til 3,8 mia. EUR i 2019.
               
               
                  Den tredje faktor vedrører antallet af berørte afgiftspligtige personer. Litauen anfører, at 7 % af det samlede antal afgiftspligtige personer, der udøvede økonomiske aktiviteter i Litauen i 2019, er berettiget til at anvende ordningen med den nuværende tærskel på 45 000 EUR. Af disse 7 % er kun 1,8 % momsregistreret. 
               
               
                  På grundlag af de oplysninger, som de nationale myndigheder indsamlede i 2019, findes der 5 463 afgiftspligtige personer med en omsætning på mellem 45 000 EUR og 55 000 EUR. Alle disse afgiftspligtige personer vil kunne komme i betragtning til SMV-ordningen, når tærsklen forhøjes.
               
            
            
               De litauiske myndigheder forklarer endvidere, at de i de seneste år har bemærket, at tærsklen på 45 000 EUR ikke har haft nogen væsentlig indvirkning på opkrævningen af momsindtægter. 
            
            
               En årlig omsætningstærskel på 55 000 EUR for momsregistrering vil være til gavn for små virksomheder, navnlig fysiske personer, der er beskæftiget med små virksomheder, landbrugere, der er omfattet af ordningen om kompenserende momstakster, og personer, der leverer tjenesteydelser til slutforbrugere og parter, for hvem en lille del af momsen vil blive fratrukket, dvs. muligheden for, at sådanne personer ikke behøver lade sig momsregistrere op til en årlig tærskel på 55 000 EUR, hvilket i betydelig grad letter den administrative og skattemæssige byrde for dem.  Denne foranstaltning vil også hjælpe små virksomheder, som er blevet ramt hårdt af covid-19-pandemien.  
            
            
               
                  Foranstaltningen er valgfri. Små virksomheder, hvis omsætning ikke overstiger tærsklen, vil derfor stadig have mulighed for og ret til at anvende den almindelige momsordning.
               
               
                  Fravigelser indrømmes normalt for en begrænset periode, således at det kan vurderes, om de fortsat er hensigtsmæssige og effektive. Desuden har bestemmelserne i momsdirektivets artikel 281-294 vedrørende særordningen for små virksomheder for nylig været genstand for en gennemgang. Det nye direktiv om enklere momsregler for små virksomheder
                     2
                   indeholder krav om, at medlemsstaterne senest den 31. december 2024 vedtager og offentliggør de love og administrative bestemmelser, der er nødvendige for at overholde de nye regler. Medlemsstaterne skal anvende disse nationale bestemmelser fra den 1. januar 2025.
               
            
            
               Der anmodes derfor om, at fravigelsen forlænges til den 31. december 2024. 
            
            
               •Sammenhæng med de gældende regler på samme område
            
         
         
            
               
                  Fravigelsesforanstaltningen er i overensstemmelse med tankegangen bag det nye direktiv om ændring af artikel 281-294 i momsdirektivet om særordningen for små virksomheder på baggrund af momshandlingsplanen
                     3
                   og sigter mod at skabe en moderne, forenklet ordning for disse virksomheder. Den skal navnlig mindske omkostningerne til overholdelse af momsreglerne og forvridningen af konkurrencen både nationalt og på EU-plan, nedbringe de negative virkninger af tærsklen og lette virksomhedernes regeloverholdelse samt skatteforvaltningens kontrol.
               
               
                  Desuden er en forhøjelse af tærsklen fra 45 000 EUR til 55 000 EUR i overensstemmelse med det nye direktiv, idet direktivet giver medlemsstaterne mulighed for at fastsætte den årlige omsætningstærskel for at kunne få momsfritagelse til højst 85 000 EUR i årlig omsætning (eller et tilsvarende beløb i national valuta).
               
               
                  Lignende fravigelser, der indebærer fritagelse af afgiftspligtige personer, hvis årlige omsætning ligger under en vis grænse som fastsat i momsdirektivets artikel 285 og 287, er blevet godkendt for andre medlemsstater. Nederlandene
                     4
                   har fået godkendt en tærskel på 25 000 EUR, Italien
                     5
                   en tærskel på 30 000 EUR, Luxembourg
                     6
                   en tærskel på 35 000 EUR, Letland
                     7
                  , Polen
                     8
                   og Estland
                     9
                   har fået godkendt en tærskel på 40 000 EUR, Kroatien
                     10
                   en tærskel på 45 000 EUR og Malta
                     11
                   en tærskel på 20 000 EUR, Ungarn
                     12
                   en tærskel på 48 000 EUR, Slovenien
                     13
                   en tærskel på 50 000 EUR, og Rumænien
                     14
                   en tærskel på 88 500 EUR.
               
               
                  Som allerede nævnt bør fravigelser af momsdirektivets bestemmelser altid være tidsbegrænsede, således at virkningerne heraf kan bedømmes. Indføjelsen af en udløbsdato for den særlige foranstaltning til den 31. december 2024 efter Litauens anmodning er i overensstemmelse med kravene i det nye direktiv om enklere momsregler for små og mellemstore virksomheder, der anvendes fra den 1. januar 2025. 
               
               
                  Den foreslåede foranstaltning er derfor i overensstemmelse med bestemmelserne i momsdirektivet.
               
            
            
               •Sammenhæng med Unionens politik på andre områder
            
            
               
                  Kommissionen har i sine årlige arbejdsprogrammer konsekvent understreget behovet for enklere regler for små virksomheder. I den forbindelse henviser Kommissionens arbejdsprogram for 2020
                     15
                   til "en særlig SMV-strategi, der skal gøre det lettere for små og mellemstore virksomheder at drive virksomhed, opskalere og udvide". Fravigelsesforanstaltningen er i overensstemmelse med disse mål for så vidt angår finanspolitiske regler. Den er navnlig i overensstemmelse med Kommissionens arbejdsprogram for 2017
                     16
                  , der specifikt omhandlede moms, og hvori det blev påpeget, at den administrative byrde for små virksomheder i forbindelse med overholdelse af momsreglerne er stor, og at tekniske nyskabelser udgør en ny udfordring for en effektiv momsopkrævning, og hvori behovet for at forenkle momsreglerne for mindre virksomheder blev understreget.
               
               
                  Foranstaltningen er ligeledes i overensstemmelse med strategien for det indre marked fra 2015
                     17
                  , hvori Kommissionen satte sig for at hjælpe små og mellemstore virksomheder med at vokse, bl.a. ved at mindske den administrative byrde, der forhindrer dem i at drage fuld fordel af det indre marked. Det følger også filosofien bag Kommissionens meddelelse fra 2013 med titlen "2020-handlingsplanen for iværksætterkultur: En saltvandsindsprøjtning til iværksætterånden i Europa"
                     18
                  , hvori behovet for at forenkle skattelovgivningen for små virksomheder blev understreget.
               
               
                  Endelig er foranstaltningen i overensstemmelse med EU's politik for små og mellemstore virksomheder, jf. opstartsmeddelelsen fra 2016
                     19
                  , og meddelelsen ""Tænk småt først" — En "Small Business Act" for Europa" fra 2008
                     20
                  , hvori medlemsstaterne opfordredes til at tage hensyn til SMV'ernes særlige karakteristika ved udformningen af lovgivningen og til at forenkle de gældende regler.
               
               
                   2.
                        RETSGRUNDLAG, NÆRHEDSPRINCIPPET OG PROPORTIONALITETSPRINCIPPET
               
            
            
               •Retsgrundlag
            
            
               
                  Momsdirektivets artikel 395.
               
            
            
               •Nærhedsprincippet (for områder, der ikke er omfattet af enekompetence) 
            
            
               
                  I betragtning af den bestemmelse i momsdirektivet, som det bygger på, hører forslaget under Den Europæiske Unions enekompetence. Nærhedsprincippet finder derfor ikke anvendelse.
               
            
            
               •Proportionalitetsprincippet
            
            
               
                  Afgørelsen vedrører en tilladelse, der er indrømmet en medlemsstat på dennes egen anmodning, og udgør ikke en forpligtelse.
               
               
                  På grund af fravigelsens begrænsede anvendelsesområde står den særlige foranstaltning i et rimeligt forhold til det tilstræbte mål, nemlig at forenkle momsopkrævningen for små afgiftspligtige personer og skatteforvaltningen.
               
            
            
               •Valg af retsakt
            
            
               
                  Den foreslåede retsakt er en gennemførelsesafgørelse vedtaget af Rådet.
               
               
                  I henhold til momsdirektivets artikel 395 er en fravigelse af de fælles momsregler kun mulig, hvis Rådet med enstemmighed på forslag af Kommissionen giver tilladelse til det. En gennemførelsesafgørelse vedtaget af Rådet er det bedst egnede reguleringsmiddel, da den kan rettes til individuelle medlemsstater.
               
            
         
         
            
               3.RESULTATER AF EFTERFØLGENDE EVALUERINGER, HØRINGER AF INTERESSEREDE PARTER OG KONSEKVENSANALYSER
            
            
               •Høringer af interesserede parter
            
            
               
                  Der er ikke gennemført en høring af interesserede parter. Forslaget er baseret på en anmodning fra Litauen og vedrører kun denne medlemsstat.
               
            
            
               •Ekspertbistand
            
            
               
                  Der var ikke behov for ekstern ekspertbistand.
               
            
            
               •Konsekvensanalyse
            
            
               
                  Formålet med forslaget til Rådets gennemførelsesafgørelse er at øge den nuværende fritagelsestærskel fra 45 000 EUR til 55 000 EUR. Denne forhøjelse af tærsklen er en forenklingsforanstaltning, som fjerner mange af momsforpligtelserne for virksomheder med en årlig omsætning på højst 55 000 EUR. Det vil derfor potentielt kunne bidrage positivt til at mindske den administrative byrde for en række afgiftspligtige personer og følgelig for skatteforvaltningen.
               
               
                  I 2019 fandtes der ca. 8 737 momspligtige personer, hvoraf 7 664 frivilligt havde registreret sig med henblik på overholdelse af momsreglerne, hvilket udgør ca. 90 % af de momsregistrerede. 
               
               
                  På grundlag af de oplysninger, som de nationale myndigheder indsamlede i 2019, fandtes der 5 463 afgiftspligtige personer med en omsætning på mellem 45 000 EUR og 55 000 EUR. Alle disse afgiftspligtige personer vil kunne komme i betragtning til SMV-ordningen, når tærsklen forhøjes.
               
               
                  I øjeblikket er 7 % af det samlede antal afgiftspligtige personer, der udøvede økonomiske aktiviteter i Litauen i 2019, berettiget til at anvende ordningen med den nuværende tærskel på 45 000 EUR, og 1,8 % af disse er momsregistreret.
               
               
                  Ifølge skøn fra de litauiske myndigheder vil en forhøjelse af tærsklen fra 45 000 EUR til 55 000 EUR medføre et yderligere fald i momsindtægterne på 6,4 mio. EUR pr. år. På nuværende tidspunkt beløber den moms, der ikke opkræves under henvisning til tærsklen på 45 000 EUR, sig til 13,2 mio. EUR om året (med en minimumstærskel på 29 000 EUR). Til sammenligning beløb de samlede momsindtægter sig til 3,8 mia. EUR i 2019.
               
               
                  Fravigelsesforanstaltningen vil være frivillig for afgiftspligtige personer. Afgiftspligtige personer vil kunne vælge den almindelige momsordning i henhold til artikel 290 i direktiv 2006/112/EF. De budgetmæssige virkninger med hensyn til momsindtægter anslås til 20 mio. EUR, hvilket anses for at være ubetydeligt. 
               
            
            
               •Grundlæggende rettigheder
            
            
               
                  Forslaget har ingen konsekvenser for beskyttelsen af de grundlæggende rettigheder.
               
            
            
               4.VIRKNINGER FOR BUDGETTET
            
            
               
                  Forslaget har ingen negative virkninger for EU-budgettet, eftersom Litauen vil foretage en kompensationsberegning, jf. artikel 6 i Rådets forordning (EØF, EURATOM) nr. 1553/89.
               
            
            
            
               2020/0356 (NLE)
            
            
               Forslag til
            
            
               RÅDETS GENNEMFØRELSESAFGØRELSE
            
         
         
            
               om bemyndigelse af Republikken Litauen til at anvende en foranstaltning, der fraviger artikel 287 i direktiv 2006/112/EF om det fælles merværdiafgiftssystem
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, 
            
            
               under henvisning til Rådets direktiv 2006/112/EF af 28. november 2006 om det fælles merværdiafgiftssystem
                  21
               , særlig artikel 395, stk. 1, første afsnit,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
                
            
            
               (1)I henhold til artikel 287, nr. 11), i direktiv 2006/112/EF kan Litauen momsfritage afgiftspligtige personer, hvis årlige omsætning højst er lig med modværdien i national valuta af 29 000 EUR beregnet på grundlag af kursen på dagen for landets tiltrædelse. Ved Rådets gennemførelsesafgørelse 2011/335/EU
                  22
                fik Litauen tilladelse til at anvende en særlig foranstaltning, der fraviger artikel 287 i direktiv 2006/112/EF, til at indrømme momsfritagelse til afgiftspligtige personer, hvis årlige omsætning ikke overstiger 45 000 EUR, frem til den 31. december 2020. 
            
            
               (2)Ved brev registreret i Kommissionen den 18. juni 2020 anmodede Litauen med henblik på fortsat at anvende momsfritagelsen og forhøje fritagelsestærsklen til 55 000 EUR om tilladelse til at anvende en særlig foranstaltning, der fraviger artikel 287, nr. 11), i direktiv 2006/112/EF ("fravigelsesforanstaltningen"), fra den 1. januar 2021 til den 31. december 2024, som er den dato, hvor medlemsstaterne senest skal vedtage de love og administrative bestemmelser, der er nødvendige for at efterkomme Rådets direktiv (EU) 2020/285
                  23
               , som fastsætter enklere momsregler for små virksomheder og bl.a. sletter artikel 287 i direktiv 2006/112/EF med virkning fra den 1. januar 2025. 
            
            
               (3)Fravigelsesforanstaltningen vil indebære, at afgiftspligtige personer, hvis årlige omsætning ikke overstiger 55 000 EUR, vil være fritaget for visse eller alle de momsforpligtelser, der er omhandlet i afsnit XI, kapitel 2-6, i direktiv 2006/112/EF.
            
            
               (4)En højere tærskel for særordningen for små virksomheder, jf. artikel 281-294 i direktiv 2006/112/EF, er en forenklingsforanstaltning, da den kan mindske små virksomheders momsforpligtelser markant. Den tærskel på 55 000 EUR, der anmodes om, er i overensstemmelse med artikel 284 i direktiv 2006/112/EF som ændret ved direktiv (EU) 2020/285.
            
            
               (5)I overensstemmelse med artikel 395, stk. 2, andet afsnit, i direktiv 2006/112/EF underrettede Kommissionen ved breve af 10. august 2020 og 11. august 2020 de øvrige medlemsstater om Litauens anmodning. Ved brev af 12. august 2020 underrettede Kommissionen Litauen om, at den rådede over alle de nødvendige oplysninger for at kunne vurdere anmodningen.
            
            
               (6)Fravigelsesforanstaltningen er frivillig for afgiftspligtige personer. Afgiftspligtige personer vil stadig kunne vælge den almindelige momsordning i henhold til artikel 290 i direktiv 2006/112/EF.
            
            
               (7)Ifølge de af Litauen indgivne oplysninger vil fravigelsesforanstaltningen kun have en ubetydelig indvirkning på Litauens samlede indtægter fra moms, der opkræves i det endelige forbrugsled.
            
            
               (8)Fravigelsesforanstaltningen vil ikke påvirke Unionens egne indtægter hidrørende fra moms negativt, idet Litauen vil foretage en kompensationsberegning, jf. artikel 6 i Rådets forordning (EØF, Euratom) nr. 1553/89
                  24
               .
            
            
               (9)I betragtning af at fravigelsesforanstaltningen forventes at mindske små virksomheders momsforpligtelser og dermed den administrative byrde og omkostningerne til overholdelse af reglerne for små virksomheder og skattemyndighederne, og eftersom der ikke vil være nogen indvirkning af betydning på de samlede momsindtægter, bør Litauen gives tilladelse til at anvende fravigelsesforanstaltningen. 
            
            
               (10)Tilladelsen til at anvende fravigelsesforanstaltningen bør være tidsbegrænset. Tidsbegrænsningen bør være tilstrækkelig til, at tærsklens effektivitet og hensigtsmæssighed kan vurderes. Endvidere skal medlemsstaterne i henhold til direktiv (EU) 2020/285 senest den 31. december 2024 vedtage og offentliggøre de love og administrative bestemmelser, der er nødvendige for at efterkomme direktivets artikel 1, og anvende disse love og bestemmelser fra den 1. januar 2025. Litauen bør derfor gives tilladelse til at anvende fravigelsesforanstaltningen indtil den 31. december 2024 —
            
            
            
               VEDTAGET DENNE AFGØRELSE: 
            
            
               Artikel 1
            
         
         
            
               Som en fravigelse af artikel 287, nr. 11), i direktiv 2006/112/EF bemyndiges Litauen til at momsfritage afgiftspligtige personer, hvis årlige omsætning ikke overstiger 55 000 EUR.
            
            
               Artikel 2
            
            
               Denne afgørelse anvendes fra den 1. januar 2021 til den 31. december 2024.
            
            
               Artikel 3
            
            
               Denne afgørelse er rettet til Republikken Litauen. 
            
            
            
               Udfærdiget i Bruxelles, den […].
            
            
               
                     På Rådets vegne
               
               
               
                     Formand
               
            
         
         
            
                  
                     (1)
                  
                        EUT L 347 af 11.12.2006, s. 1.
               
               
                  
                     (2)
                  
                        Rådets direktiv (EU) 2020/285 af 18. februar 2020 om ændring af direktiv 2006/112/EF om det fælles merværdiafgiftssystem for så vidt angår særordningen for små virksomheder og forordning (EU) nr. 904/2010 for så vidt angår administrativt samarbejde og udveksling af oplysninger med henblik på at overvåge, om særordningen for små virksomheder anvendes korrekt (EUT L 62 af 2.3.2020, s. 13).
               
               
                  
                     (3)
                  
                        Meddelelse fra Kommissionen til Europa-Parlamentet, Rådet og Det Europæiske Økonomiske og Sociale Udvalg om en handlingsplan for moms — Mod et fælles europæisk momsområde — De svære valg (COM(2016) 148 final).
               
               
                  
                     (4)
                  
                        Rådets gennemførelsesafgørelse (EU) 2018/1904 af 4. december 2018 om at give Nederlandene tilladelse til at indføre en særlig foranstaltning, der fraviger artikel 285 i direktiv 2006/112/EF om det fælles merværdiafgiftssystem (EUT L 310 af 6.12.2018, s. 25).
               
               
                  
                     (5)
                  
                        Rådets gennemførelsesafgørelse (EU) 2016/1988 af 8. november 2016 om ændring af gennemførelsesafgørelse 2013/678/EU om tilladelse til Den Italienske Republik til fortsat at anvende en særlig foranstaltning, der fraviger artikel 285 i direktiv 2006/112/EF om det fælles merværdiafgiftssystem (EUT L 306 af 15.11.2016, s. 11).
               
               
                  
                     (6)
                  
                        Rådets gennemførelsesafgørelse (EU) 2019/2210 af 19. december 2019 om ændring af gennemførelsesafgørelse 2013/677/EU om bemyndigelse af Luxembourg til at indføre en særlig foranstaltning, der fraviger artikel 285 i direktiv 2006/112/EF om det fælles merværdiafgiftssystem (EUT L 332 af 23.12.2019, s. 155).
               
               
                  
                     (7)
                  
                        Rådets gennemførelsesafgørelse (EU) 2020/1261 af 4. september 2020 om ændring af Rådets gennemførelsesafgørelse (EU) 2017/2408 om at give tilladelse til Republikken Letland til at anvende en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 296 af 10.9.2020, s. 4).
               
               
                  
                     (8)
                  
                        Rådets gennemførelsesafgørelse (EU) 2018/1919 af 4. december 2018 om ændring af beslutning 2009/790/EF om bemyndigelse af Republikken Polen til at anvende en foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 311 af 7.12.2018, s. 32).
               
               
                  
                     (9)
                  
                        Rådets gennemførelsesafgørelse (EU) 2017/563 af 21. marts 2017 om bemyndigelse af Republikken Estland til at anvende en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 80 af 25.3.2017, s. 33).
               
               
                  
                     (10)
                  
                        Rådets gennemførelsesafgørelse (EU) 2020/1661 af 3. november 2020 om ændring af gennemførelsesafgørelse (EU) 2017/1768 om bemyndigelse af Republikken Kroatien til at indføre en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 374 af 10.11.2020, s. 4).
               
               
                  
                     (11)
                  
                        Rådets gennemførelsesafgørelse (EU) 2020/1662 af 3. november 2020 om ændring af gennemførelsesafgørelse (EU) 2018/279 om at give Malta tilladelse til at anvende en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 374 af 10.11.2020, s. 6).
               
               
                  
                     (12)
                  
                        Rådets gennemførelsesafgørelse (EU) 2018/1490 af 2. oktober 2018 om at give Ungarn tilladelse til at indføre en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 252 af 8.10.2018, s. 38).
               
               
                  
                     (13)
                  
                        Rådets gennemførelsesafgørelse (EU) 2018/1700 af 6. november 2018 om ændring af gennemførelsesafgørelse 2013/54/EU om bemyndigelse af Republikken Slovenien til at indføre en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 285 af 13.11.2018, s. 78).
               
               
                  
                     (14)
                  
                        Rådets gennemførelsesafgørelse (EU) 2020/1260 af 4. september 2020 om ændring af gennemførelsesafgørelse (EU) 2017/1855 om bemyndigelse af Rumænien til at anvende en særlig foranstaltning, der fraviger artikel 287 i direktiv 2006/112/EF om det fælles merværdiafgiftssystem (EUT L 296 af 10.9.2020, s. 1).
               
               
                  
                     (15)
                  
                        Meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget, Kommissionens arbejdsprogram 2020 — En mere ambitiøs Union (COM(2020) 37 final).
               
               
                  
                     (16)
                  
                        Meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget — Kommissionens arbejdsprogram 2017 (COM(2016) 710 final).
               
               
                  
                     (17)
                  
                        Meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget — Opgradering af det indre marked: flere muligheder for borgerne og virksomhederne (COM(2015) 550 final).
               
               
                  
                     (18)
                  
                        Meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget — 2020-handlingsplanen for iværksætterkultur: En saltvandsindsprøjtning til iværksætterånden i Europa (COM(2012) 795 final).
               
               
                  
                     (19)
                  
                        Meddelelse fra Kommissionen til Europa-Parlamentet, Rådet, Det Europæiske Økonomiske og Sociale Udvalg og Regionsudvalget – Europas kommende ledere: opstarts- og opskaleringsinitiativet (COM(2016) 733 final).
               
               
                  
                     (20)
                  
                        Meddelelse fra Kommissionen til Rådet, Europa-Parlamentet, Det Europæiske Økonomiske og Sociale Udvalg og Regionsudvalget, "Tænk småt først" — En "Small Business Act" for Europa (KOM(2008) 394 endelig).
               
               
                  
                     (21)
                  
                        EUT L 347 af 11.12.2006, s. 1.
               
               
                  
                     (22)
                  
                        Rådets gennemførelsesafgørelse 2011/335/EU af 30. maj 2011 om bemyndigelse af Republikken Litauen til at anvende en foranstaltning, der fraviger artikel 287 i direktiv 2006/112/EF om det fælles merværdiafgiftssystem (
                  EUT L 150 af 9.6.2011, s. 6
                  ).
               
               
                  
                     (23)
                  
                        Rådets direktiv (EU) 2020/285 af 18. februar 2020 om ændring af direktiv 2006/112/EF om det fælles merværdiafgiftssystem for så vidt angår særordningen for små virksomheder og forordning (EU) nr. 904/2010 for så vidt angår administrativt samarbejde og udveksling af oplysninger med henblik på at overvåge, om særordningen for små virksomheder anvendes korrekt (EUT L 62 af 2.3.2020, s. 13).
               
               
                  
                     (24)
                  
                        Rådets forordning (EØF, Euratom) nr. 1553/89 af 29. maj 1989 om den endelige ordning for ensartet opkrævning af egne indtægter hidrørende fra merværdiafgiften (EFT L 155 af 7.6.1989, s. 9).